Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea kkonkludiet taħditiet esploratorji mal-kumpanija farmaċewtika Novavax bil-ħsieb li tixtri vaċċin potenzjali tagħha kontra l-COVID-19. Il-kuntratt previst ma' Novavax jipprevedi l-possibbiltà li l-Istati Membri kollha tal-UE jixtru 100 miljun doża, u jistgħu jixtru sa 100 miljun doża oħra. Il-finalizzazzjoni tal-lum tat-taħditiet esploratorji ma' Novavax hija żieda ma' portafoll wiesa', diġà żgurat, ta' vaċċini li se jiġu prodotti fl-Ewropa, inkluż il-kuntratti diġà ffirmati ma' AstraZeneca, Sanofi-GSK, Janssen Pharmaceutica NV, BioNtech-Pfizer, CureVac, u Moderna. Dan il-portafoll diversifikat ta' vaċċini se jiżgura li l-Ewropa tkun ippreparata tajjeb għat-tilqim, ladarba jiġi ppruvat li l-vaċċini huma sikuri u effettivi. L-Istati Membri jistgħu jiddeċiedu wkoll li jagħmlu donazzjoni ta' vaċċini lil pajjiżi bi dħul baxx u medju jew li jgħaddu minnhom lil pajjiżi Ewropej oħra. Il-President tal-Kummissjoni Ewropea, Ursula von der Leyen, qalet: “Bi pjaċir inħabbar li qed inkomplu nwessgħu l-portafoll tagħna ta' vaċċini diversi. Il-pass tal-lum biex ilħaqna ftehim ma' Novavax juri l-impenn tal-Kummissjoni li tiżgura li jiġu esplorati l-għażliet kollha possibbli biex ikun hemm aċċess għall-vaċċini kontra l-COVID-19. L-aċċess għal aktar vaċċini se jwassal għal kopertura suffiċjenti biex negħlbu l-pandemija.” Stella Kyriakides, il-Kummissarju għas-Saħħa u s-Sikurezza Alimentari, qalet: “Ninsabu qrib li nżidu s-seba' vaċċin promettenti fil-portafoll tagħna u b'hekk inżidu l-possibbiltà li jkollna l-aħjar għażla possibbli għal vaċċin sikur u effettiv. L-Istati Membri kollha issa jridu jiżguraw li huma lesti biex jibdew jużaw uħud minnhom mill-bidu tal-2021 ladarba jintwera li huma sikuri u effettivi. It-tilqim se jiddetermina kif se ngħixu u naħdmu fl-2021. Fil-perjodu ta' qabel il-festi, qed nitolbu liċ-ċittadini jkomplu l-isforzi tagħhom biex nikkontrollaw il-pandemija. Kulħadd għandu jagħti sehmu biex nevitaw żieda mill-ġdid ta' każijiet issa li qed nistennew vaċċin.” Novavax hija kumpanija tal-bijoteknoloġija li tiżviluppa vaċċini tal-ġenerazzjoni li jmiss għal mard infettiv serju. Il-vaċċin tagħhom huwa vaċċin b'subunità tal-proteina li diġà jinsab fl-istadju tal-prova klinika tal-fażi 3. Il-Kummissjoni, bl-appoġġ tal-Istati Membri tal-UE, ddeċidiet li tappoġġa dan il-vaċċin abbażi ta' valutazzjoni xjentifika soda, tat-teknoloġija użata, tal-esperjenza tal-kumpanija fl-iżvilupp ta' vaċċini u tal-kapaċità ta' produzzjoni tagħha biex tipprovdi l-vaċċin lill-Istati Membri kollha tal-UE. Kuntest Fis-17 ta' Ġunju, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-użu ta' vaċċini effettivi u sikuri kontra l-COVID-19. Biex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja, bil-quddiem, parti mill-ispejjeż li jiffaċċaw il-produtturi tal-vaċċini fil-forma ta' Ftehimiet ta' Xiri bil-Quddiem. Il-finanzjament li tagħti jitqies bħala kapparra għall-vaċċini li mbagħad fil-fatt jinxtraw mill-Istati Membri. Peress li l-prezz għoli u r-rata għolja ta' falliment ifissru li l-iżviluppaturi tal-vaċċini jkunu qed jieħdu riskju kbir meta jiddeċiedu li jinvestu f'vaċċin kontra l-COVID-19, dawn il-ftehimiet jippermettu li jsiru investimenti li f'ċirkostanzi differenti x'aktarx ma jsirux. Ladarba l-vaċċini jkunu ġew ippruvati li huma sikuri u effettivi u jkunu ngħataw awtorizzazzjoni għat-tqegħid fis-suq mill-Aġenzija Ewropea għall-Mediċini, jeħtieġ li dawn jitqassmu u jintużaw malajr fl-Ewropa kollha. Fil-15 ta' Ottubru, il-Kummissjoni stabbiliet il-passi ewlenin li jridu jieħdu l-Istati Membri biex ikunu ppreparati tajjeb, anki bl-iżvilupp ta' strateġiji nazzjonali tat-tilqim. Il-Kummissjoni qed tistabbilixxi qafas komuni ta' rappurtar u pjattaforma għall-monitoraġġ tal-effettività tal-istrateġiji nazzjonali tat-tilqim u adottat aktar azzjonijiet biex issaħħaħ il-miżuri ta' tħejjija u ta' rispons fl-UE kollha u l-istrateġija “Nipproteġu ruħna mill-COVID-19 fix-xitwa” li toffri appoġġ ulterjuri lill-Istati Membri fl-użu tal-vaċċini. Il-Kummissjoni hija impenjata wkoll li tiżgura li kull min jeħtieġ vaċċin ikollu aċċess għalih, ikun fejn ikun fid-dinja, mhux biss f'pajjiżu. Ħadd mhu sikur jekk ma jkunx sikur kulħadd. Għal din ir-raġuni mill-4 ta' Mejju 2020 'l hawn ġabret kważi €16-il biljun mir-Rispons Globali għall-Coronavirus, li hija azzjoni dinjija għall-aċċess universali għat-testijiet, għat-trattamenti u għall-vaċċini kontra l-coronavirus u għall-irkupru dinji, u kkonfermat l-interess tagħha li tipparteċipa fil-Faċilità COVAX għall-aċċess ekwu u affordabbli għall-vaċċini kontra l-COVID-19 mad-dinja kollha. Bħala parti mill-isforz tat-Tim Ewropa, il-Kummissjoni ħabbret li se tikkontribwixxi €400 miljun f'garanziji biex tappoġġa lil COVAX u lill-objettivi tagħha fil-kuntest tar-Rispons Globali għall-Coronavirus. Fit-12 ta' Novembru, l-Unjoni Ewropea ħabbret il-kontribuzzjoni ta' €100 miljun addizzjonali f'iffinanzjar b'għotjiet biex tappoġġa l-Faċilità COVAX. Aktar Informazzjoni L-Istrateġija tal-UE għall-Vaċċini Vaċċini sikuri kontra l-COVID-19 għall-Ewropej Mistoqsijiet u Tweġibiet: L-Awtorizzazzjoni ta' kummerċjalizzazzjoni kondizzjonali għall-vaċċini kontra l-COVID-19 Ir-Rispons tal-UE għall-Coronavirus Ħarsa ġenerali lejn ir-Rispons tal-Kummissjoni Skeda informattiva: Kif jaħdmu l-vaċċini Skeda informattiva: Il-benefiċċji tat‑tilqim għas-saħħa Skeda informattiva: Il-proċess ta' awtorizzazzjoni Skeda informattiva: Is-sikurezza fit-tul Skeda informattiva: Il-portafoll attwali tal-UE